KIŠOM NADAHNUTA RADIONICA

**25.10.2022. učenici trećeg razreda MŠ te polaznici Keramičarske, Kreativne i Medijske grupe bili su na stručno-edukacijskom izletu. Posjetili su Art centar Ješkovo gdje ih je ugostio poznati kipar Dragutin Ciglar Lao**

 Suradnja naše škole i Dragutina Ciglara traje već godinama i kod njega se osjećamo ugodno, kao kod kuće. Ove godine je za učenike pripremio radionicu izrade glinenih posudica tehnikom dubljenja. Glazuru na učeničkim radovima napravit će kipar na sljedećoj radionici koja će se održati u našoj školi. Tada će učenicima pokazati tehniku obvara te način paljenja keramike.

Kišom obojen dan bio je kreativan i plodonosan. Kipar Ciglar pohvalio je sve učenike radionice, naročito ručice trećaša među kojima je prepoznao buduće umjetnike i kreativce. Okruženi prekrasnim krajolikom Ješkova uz Dravu, motivirajućom energijom kipara te kišom kao glazbenom podlogom mašta se rasplamsala i stvorila predivna djela.

Zahvaljujemo dragom g. Ciglaru na još jednoj radionici i veselimo se novom kreativnom susretu.

Karolina Halužan, 7.c (Medijska grupa)